CELEX: 32016D2270
Language: lt
Date: 1481760000000
Title: 2016 m. gruodžio 15 d. Komisijos įgyvendinimo sprendimas (ES) 2016/2270 dėl patvirtintų biržų Singapūre lygiavertiškumo pagal Europos Parlamento ir Tarybos reglamentą (ES) Nr. 648/2012 (Tekstas svarbus EEE )

16.12.2016   
            
            
               LT
            
            
               Europos Sąjungos oficialusis leidinys
            
            
               L 342/42
            
         KOMISIJOS ĮGYVENDINIMO SPRENDIMAS (ES) 2016/2270
   2016 m. gruodžio 15 d.
   dėl patvirtintų biržų Singapūre lygiavertiškumo pagal Europos Parlamento ir Tarybos reglamentą (ES) Nr. 648/2012
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 2a straipsnio 2 dalį,
   kadangi:
   
               (1)
            
            
               Reglamente (ES) Nr. 648/2012 nustatyti ne biržos išvestinių finansinių priemonių sutarčių tarpuskaitos ir dvišalio rizikos valdymo reikalavimai ir tokioms sutartims taikomi reikalavimai teikti ataskaitas. Reglamento (ES) Nr. 648/2012 2 straipsnio 7 punkte ne biržos išvestinės finansinės priemonės apibrėžiamos kaip išvestinių finansinių priemonių sutartys, nevykdomos reguliuojamojoje rinkoje, kaip apibrėžta Europos Parlamento ir Tarybos direktyvos 2004/39/EB (2) 4 straipsnio 1 dalies 14 punkte, arba reguliuojamai rinkai lygiaverte laikomoje trečiosios šalies rinkoje pagal Reglamento (ES) Nr. 648/2012 2a straipsnį. Todėl taikant Reglamentą (ES) Nr. 648/2012 visos išvestinių finansinių priemonių sutartys, vykdomos trečiosios šalies rinkoje, kuri nėra laikoma lygiaverte reguliuojamoms rinkoms, yra klasifikuojamos kaip ne biržos sandoriai;
            
         
               (2)
            
            
               pagal Reglamento (ES) Nr. 648/2012 2a straipsnį trečiosios šalies rinka yra laikoma lygiaverte reguliuojamai rinkai, kai ji atitinka teisiškai privalomus reikalavimus, kurie yra lygiaverčiai Direktyvos 2004/39/EB III antraštinėje dalyje nustatytiems reikalavimams, ir yra nuolat vykdoma veiksminga jos priežiūra ir užtikrinamas reikalavimų įvykdymas toje trečiojoje šalyje;
            
         
               (3)
            
            
               kad trečiosios šalies rinka būtų laikoma lygiaverte reguliuojamai rinkai, kaip ji apibrėžta Direktyvoje 2004/39/EB, esminis taikomų teisiškai privalomų reikalavimų priežiūros bei vykdymo užtikrinimo tvarkos rezultatas, vertinant pagal pasiekiamus reguliavimo tikslus, turėtų būti lygiavertis Sąjungos reikalavimų rezultatui. Todėl šio lygiavertiškumo vertinimo tikslas yra patikrinti, ar teisiškai privalomi reikalavimai, kurie taikomi patvirtintoms rinkoms Singapūre, yra lygiaverčiai Direktyvos 2004/39/EB III antraštinėje dalyje nustatytiems reikalavimams ir ar nuolat vykdoma veiksminga tų rinkų priežiūra ir užtikrinamas reikalavimų vykdymas. Todėl rinkos, kurios šio sprendimo priėmimo dieną yra patvirtintos biržos, turėtų būti įvardytos kaip rinkos, laikomos lygiavertėmis reguliuojamai rinkai, kaip ji apibrėžta Direktyvoje 2004/39/EB;
            
         
               (4)
            
            
               Singapūro patvirtintų biržų teisinę sistemą sudaro Vertybinių popierių ir ateities sandorių įstatymas (SFA), 2005 m. Vertybinių popierių ir ateities sandorių (rinkų) taisyklės, 2005 m. Vertybinių popierių ir ateities sandorių (patvirtintų biržų, patvirtintų tarpuskaitos namų ir patvirtintų kontroliuojančiųjų bendrovių valdymo) taisyklės, 2005 m. Vertybinių popierių ir ateities sandorių (investicijų pasiūlymų) (akcijų ir obligacijų) taisyklės, 2004 m. vertybinių popierių ir ateities sandorių (licencijavimo ir veiklos vykdymo) taisyklės ir pagal SFA 321 skirsnį Singapūro pinigų institucijos (MAS) išleistos gairės, įskaitant Rinkų reguliavimo gaires Nr. SFA 02-G01 ir Tinkamų kriterijų gaires Nr. FSG-G01. Rinkos reguliavimo gairėse nustatytos patvirtintų biržų prievolės, kaip antai prievolė valdyti teisingą, tvarkingą ir skaidrią rinką. SFA 321(5) skirsnyje nustatyta, kad gairių nesilaikymas bet kokiame civiliniame ar baudžiamajame procese gali būti argumentu bet kuriai šaliai siekiant įrodyti arba paneigti bet kokį įsipareigojimą. Pagal 334(1) ir 335 skirsnius MAS taip pat turi teisę skirti baudas patvirtintai biržai, jei nustato, kad ta birža yra atsakinga už kokių nors gairių pažeidimą. Be to, kai kurios verslo ir įtraukimo į prekybos sąrašą taisyklės, kuriomis patikslinami SFA reikalavimai, yra aprašytos kiekvienos patvirtintos biržos taisyklių sąvade. Verslo ir įtraukimo į prekybos sąrašą taisyklės, taip pat bet kokie jų pakeitimai, prieš pradedant juos taikyti turi būti pateikti MAS. SFA numatytos nuobaudos, jei verslo ar įtraukimo į prekybos sąrašą taisyklės neatitinka MAS nustatytų reikalavimų. Pagal SFA laikoma, kad verslo taisyklės yra patvirtintoms biržoms ir jų nariams privaloma sutartis, todėl jų turi būti nuolat laikomasi;
            
         
               (5)
            
            
               patvirtintoms biržoms Singapūre taikomais teisiškai privalomais reikalavimais pasiekiama esminių rezultatų, kurie yra lygiaverčiai Direktyvos 2004/39/EB III antraštinėje dalyje nustatytų reikalavimų taikymo rezultatams šiose srityse: leidimų suteikimo procedūros, sąvokų reikalavimų, prieigos prie patvirtintos biržos, organizacinių reikalavimų, vyresniajai vadovybei taikomų reikalavimų, leidimo prekiauti išvestinėmis finansinėmis priemonėmis, prekybos finansinėmis priemonėmis sustabdymo ir jų pašalinimo iš prekybos, patvirtintų biržų taisyklių laikymosi stebėsenos ir prieigos prie tarpuskaitos ir atsiskaitymo tvarkos;
            
         
               (6)
            
            
               pagal Direktyvą 2004/39/EB skaidrumo reikalavimai iki ir po sandorio sudarymo taikomi tik akcijoms, kuriomis leista prekiauti reguliuojamoje rinkoje. Nepaisant to, kad akcijomis gali būti leista prekiauti patvirtintose biržose Singapūre, Komisija mano, kad tų reikalavimų vertinimas nėra svarbus taikant šį sprendimą, nes juo siekiama patikrinti teisiškai privalomų reikalavimų, taikomų trečiųjų šalių rinkoms tose rinkose vykdomų išvestinių finansinių priemonių sutarčių atžvilgiu, lygiavertiškumą;
            
         
               (7)
            
            
               todėl reikėtų daryti išvadą, kad patvirtintoms biržoms Singapūre taikomais teisiškai privalomais reikalavimais pasiekiama rezultatų, kurie yra lygiaverčiai Direktyvos 2004/39/EB III antraštinėje dalyje nustatytų reikalavimų taikymo rezultatams;
            
         
               (8)
            
            
               patvirtintas biržas Singapūre prižiūri MAS, valstybės institucija, įsteigta pagal Singapūro pinigų institucijos įstatymo 3 skirsnį. MAS yra pagrindinė kapitalo rinkos veiklos reguliavimo institucija Singapūre. SFA 46 skirsniu MAS įgaliojama patvirtintai biržai teikti nurodymus dėl konkrečių dalykų, kaip nustatyta SFA, kad užtikrintų investuotojų apsaugą, teisingų, tvarkingų ir skaidrių rinkų veikimą, kapitalo rinkų vientisumą ir stabilumą ir visų MAS nustatytų sąlygų ar apribojimų laikymąsi. MAS turi teisės aktais nustatytus įgaliojimus skelbti teisiškai privalomus įspėjimus, gaires, kodeksus, politinius pareiškimus ir praktinius patarimus. MAS gali skirti baudas ir pareikšti papeikimus už SFA arba jos antrinių teisės aktų nuostatų, įskaitant įspėjimus ir nurodymus, pažeidimą. MAS taip pat gali nušalinti nuo pareigų pagrindinius pareigūnus, jei ji mano, kad tokiu būdu pasitarnaus viešajam interesui. Galiausiai, vykdydama patikrinimus vietoje ir nuotolinius patikrinimus, MAS prižiūri patvirtintos biržos rizikos valdymo praktiką ir kontrolės priemones;
            
         
               (9)
            
            
               todėl reikėtų daryti išvadą, kad Singapūre nuolat vykdoma veiksminga patvirtintų biržų priežiūra ir užtikrinamas reikalavimų vykdymas;
            
         
               (10)
            
            
               todėl turėtų būti laikoma, kad patvirtintų biržų Singapūre atveju Reglamento (ES) Nr. 648/2012 2a straipsnyje nustatytos sąlygos yra tenkinamos;
            
         
               (11)
            
            
               šis sprendimas grindžiamas teisiškai privalomais reikalavimais, šio sprendimo priėmimo metu taikomais patvirtintoms biržoms Singapūre. Komisija turėtų toliau reguliariai stebėti patvirtintoms biržoms taikomos teisinės ir priežiūros tvarkos pokyčius ir sąlygų, kuriomis remiantis priimtas šis sprendimas, vykdymą. Visų pirma Komisija šį sprendimą turėtų peržiūrėti atsižvelgdama į tai, kad pradedamas taikyti Europos Parlamento ir Tarybos reglamentas (ES) Nr. 600/2014 (3) ir Europos Parlamento ir Tarybos direktyva 2014/65/ES (4);
            
         
               (12)
            
            
               reguliari teisinės ir priežiūros tvarkos, taikomos patvirtintoms rinkoms Singapūre, peržiūra neturi poveikio Komisijos galimybei bet kada atlikti specialią peržiūrą, kai dėl atitinkamų pokyčių Komisijai būtina iš naujo įvertinti šiuo sprendimu patvirtintą lygiavertiškumą. Dėl tokio pakartotinio įvertinimo šis sprendimas gali būti panaikintas;
            
         
               (13)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (ES) Nr. 648/2012 2 straipsnio 7 dalį, priede išvardytos patvirtintos biržos Singapūre laikomos lygiavertėmis reguliuojamoms rinkoms, apibrėžtoms Direktyvos 2004/39/EB 4 straipsnio 1 dalies 14 punkte.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. gruodžio 15 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 201, 2012 7 27, p. 1.
   
      (2)  2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
   
      (3)  2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
   
      (4)  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiama Direktyva 2011/61/ES ir Direktyva 2002/92/EB (OL L 173, 2014 6 12, p. 349).
   
      PRIEDAS
      1 straipsnyje nurodytos patvirtintos biržos Singapūre:
      
                  a)
               
               
                  Singapore Exchange Derivatives Trading Limited,
               
            
                  b)
               
               
                  Singapore Exchange Securities Trading Limited,
               
            
                  c)
               
               
                  ICE Futures Singapore.